ફિલ્મ નિર્માણમાં છેલ્લા કેટલાક સમયથી કોર્પોરેટ ક્ષેત્રે ઝુકાવ્યું છે તેને કારણે સ્મોલબજેટ ફિલ્મોને ફાયદો થયો છે કે કેમ તેવો સવાલ પૂછતાં મનોજે કહ્યું કે, એક સમયે તેમના કારણે માર્ગ સરળ થઈ ગયો હતો. તેમના રસના કેન્દ્રમાં સ્મોલ બજેટ ફિલ્મો હતી. પરંતુ હવે તેમને બિગ બજેટ ફિલ્મોમાં વધુ રસ પડે છે. એટલે સ્મોલ બજેટ ફિલ્મને સિનેમાહોલ સુધી પહોંચતા બહુ સંઘર્ષ કરવો પડે છે. બીજી સમસ્યા એ પણ છે કે, જેમણે સ્મોલ બજેટ ફિલ્મના હિતમાં કામ કરવાનું શરૃ કર્યું હતું તેઓ પણ હવે મેગા બજેટ ફિલ્મો તરફ વળી ગયા છે. તેમની પહેલી પસંદગી હવે જાણીતા સ્ટાર છે અને તે સ્વાભાવિક છે. તેઓ કશું ખોટું કરી રહ્યા નથી. બજારવાદ બધે ભારે પડી રહ્યો છે. આ સંજોગોમાં ‘બુધિયા…‘ જેવી ફિલ્મોની નિર્માણ પ્રક્રિયાને એન્જોય કરી શકીએ તો કંઈક વાત જામે. મનોજ બાજપાઈ આ પ્રકારે ફિલ્મ નિર્માણ યાત્રા માણે છે. તે કહે છે કે, હું ક્યારેય બડાશ નથી હાંકતો કે હું પાંચ ફિલ્મો કરી રહ્યો છું કે સાત ફિલ્મો કરી રહ્યો છું. આ વર્ષે યોગાનુયોગ મારી બધી ફિલ્મો સાથે આવી રહી છે. આ બધી ફિલ્મો ઘણા સમય પહેલાં બની ગઈ હતી, જે રિલીઝ હવે થઈ રહી છે. આ વર્ષ તેમના માટે ભાગ્યશાળી રહ્યું. દરેક ફિલ્મને વિતરક મળી ગયા. કોઈને લાગતું હશે કે મનોજ બાજપાઈની પાંચે પાંચ આંગળીઓ આજે ઘીમાં છે પરંતુ આ બધી ફિલ્મોના સર્જનની યાત્રા લાંબી અને સંઘર્ષપૂર્ણ રહી છે. આજે બિગબજેટ ફિલ્મોની સાથે સ્મોલબજેટ ફિલ્મોને રિલીઝ માટે મલ્ટિપ્લેક્સ સિનેમાહોલ છે. ત્યારે વર્તમાન સમયને સિનેમાનો સુવર્ણયુગ ગણવો જોઈએ તેમ કેટલાક લોકોનું માનવું છે. આ બાબત સાથે અસહમતી દર્શાવતા મનોજ બાજપાઈ કહે છે કે, હજી તો શરૃઆત થઈ છે પણ સુવર્ણયુગ ન કહી શકાય. જે દિવસે દેશના દરેક ખૂણામાં સિનેમાહોલ ખૂલશે. ફિલ્મ રિલીઝ થયા પછી તેની કમાણી સીધી નિર્માતાઓના ખિસ્સામાં જશે. આપણા દેશમાં એટલી તાકાત છે કે આપણે દર બીજી ફિલ્મ ‘એવેન્જર્સ‘ (હોલિવૂડ ફિલ્મ)ના સ્તરની બનાવી શકીએ તેમ છીએ. તેમ ન બનવા પાછળનું કારણ એ છે કે આપણી પાસે સિનેમાહોલ જ ઓછા છે. આપણી વસ્તીનો બહુ નાનો ભાગ થિએટરમાં ફિલ્મ જોવા જાય છે. તેમાં જો વધારો થઈ જાય તો ત્રણસોથી પાંચસો કરોડની ફિલ્મો બની શકે તેમ છે. હા અમારા જેવા કલાકાર બહુ વ્યસ્ત છે પણ સુવર્ણયુગમાં ગણતરી થાય તે માટે સિનેમાને અનુકૂળ વાતાવરણની જરૃરિયાત છે.